AARHUS: En ændring af planlovens "lugtparagraf" er nu trådt i kraft, så det bliver muligt at bygge boliger tæt på havne- og industriområder. I hvert fald hvis det forslag til ændring af planloven, som regeringen og forligskredsen bag loven har offentliggjort søndag, bliver gennemført.

Paragraffen gjorde nemlig, at det indtil nu kun har været muligt, hvis man sørgede for, at vinduerne ikke kunne åbnes, og at der ikke blev bygget altaner til lejligheder. Den paragraf bliver nu altså ændret, så man kan søge om dispensation til reglen - forudsat at man accepterer eksempelvis larm og lugt fra industriområdet i nærheden. Og det glæder rådmand for Teknik og Miljø, Bünyamin Simsek (V).

- Jeg er glad for, at politikerne på Christiansborg har lyttet til os, og nu kommer os i møde, så vi kan få lov at bygge kvalitetsboliger, hvor man kan åbne vinduerne eller sidde på altanen på en varm sommerdag, siger han i en pressemeddelelse.